หมอทวี เปิดข้อมูลทั่วโลกพบผู้ป่วยโรคโควิด-19 บางส่วนไม่แสดงอาการไข้ เช่นเดียวกับรายที่เสียชีวิตเฉียบพลันบนรถไฟ
หมอทวี เปิดข้อมูลทั่วโลกพบผู้ป่วยโรคโควิด-19 บางส่วนไม่แสดงอาการไข้ เช่นเดียวกับรายที่เสียชีวิตเฉียบพลันบนรถไฟรศ.นพ.ทวี โชติพิทยสุนนท์ ที่ปรึกษากรมควบคุมโรคและกรมการแพทย์ กระทรวงสาธารณสุข กล่าวว่า ถึงกรณีชายวัย 57 ปี กลับจากปากีสถาน แล้วต่อรถไฟ สายกรุงเทพ-สไหงโกลก แล้วไปพบเสียชีวิตขณะรถไฟแล่นผ่านอำเภอทับสะแก จังหวัดประจวบคีรีขันธ์ ต่อมาผลตรวจพบมีเชื้อโคโรนา 2019 ด้วยนั้น จากข้อมูล 3 เดือนที่ผ่านมาจากผู้ป่วยทั่วโลกพบวันแรกของการป่วย จะมีเพียงครึ่งหนึ่งที่มีไข้ เกิน 37.5 องศาเวลเซียส ต่อมาในวันที่ 2-3 ของการป่วย ผู้มีอาการไข้จะเพิ่มเป็นร้อยละ 80-90 แสดงว่ามีคนจำนวนหนึ่งที่แม้ป่วยแต่ไม่มีไข้ และรายนี้คาดว่าเข้าข่ายป่วยแต่ไม่มีอาการไข้ ส่วนการเสียชีวิตเฉียบพลันนี้ไม่น่าจะมีสาเหตุหลักจากโควิด-19 เพราะภาพชายรายดังกล่าวขณะไปซื้อตั๋วรถไฟมีอาการไอเพียงเล็กน้อย ทั้งนี้หากเป็นผู้ป่วยระบบทางเดินหายใจอาการหนักจะหอบเหนื่อยชัดเจน ล้มพับไม่อาจเดินไปไหนได้ แต่รายนี้เดินไป-มาได้ปกติ สันนิษฐานว่าการที่ผู้เสียชีวิตรายนี้เป็นผู้ป่วยที่มีโรคเรื้อรังคือ เบาหวานแบบต้องฉีดอินซูลิน แสดงว่าเป็นแบบควบคุมระดับน้ำตาลได้ไม่ดี และอาจมีโรคหัวใจร่วม เพราะก่อนเสียชีวิตมีอาการอาเจียน คล้ายอาการเกี่ยวกับหัวใจด้าน นพ.โสภณ เอี่ยมศิริถาวร ผู้อำนวยการกองควบคุมโรคติดต่อทั่วไป กรมควบคุมโรค กล่าวว่า การคัดกรองผู้เดินทางจากต่างประเทศขณะนี้เข้มงวดเหมือนกันทุกประเทศ และการตรวจวัดอุณหภูมิยังเป็นการคัดกรองมาตรฐานที่องค์การอนามัยโลกแนะนำ แต่จากกรณีนี้ต้องยกระดับการคัดกรองเพิ่มในผู้ที่เดินทางจากประเทศเสี่ยง ด้วยการเพิ่มสังเกตอาการไอ จาม ย้ำคนไทยทุกคนมีสิทธิ์กลับประเทศแต่ก่อนเดินทางต้องกักตัวเอง 14 วันให้แน่ใจว่าไม่ป่วยจึงจะเดินทางได้ แต่หากป่วยต้องรักษาจนหายก่อน ระหว่างเดินทางต้องปฏิบัติตามคำแนะนำป้องกันตัวอย่างเคร่งครัด